钦定古今图书集成/明伦汇编/官常典/第529卷 > 拔都儿
## 钦定古今图书集成/明伦汇编/官常典/第529卷 > 拔都儿

按《元史》本传：“拔都儿，阿速氏，世居上都宜兴。宪宗在
潜邸，与兄兀作儿不罕及马塔儿沙帅众来归。马塔
儿沙从宪宗征麦各思城，为前锋将，身中二矢，奋战
拔其城。又从征蜀，至钓鱼山，殁于军。拔都儿从征李
璮，围济南，身二十馀战。世祖嘉其能，赏纳失思段九，
命领阿速军一千，常居左右。寻于阿塔赤内充怯薛”
百户。后从塔不台南征，与敌军战于金刚台，又以功
受赏。师还，言于帝曰：“臣愿从军，为国效死。”世祖留之，
仍命充孛可孙，兼领阿速军，御马必令鞚引。至元二
十三年，授广威将军、后卫亲军副都指挥使，赐虎符。
明年夏，从征乃颜于亦迷河，擒佥家奴塔不台以归，
赏钞及衣段，加定远大将军。大德元年卒。